b'\n_START_ARTICLE_\nCerkev sv. Benedikta, Kan\xc4\x8devci\n_START_SECTION_\n\xc5\xbdupnija\n_START_PARAGRAPH_\nV \xc5\xbeupnijo sv. Benedikta spadajo naslednje gori\xc4\x8dke vasi: Kan\xc4\x8devci, Andrejci, Berkovci, Bokra\xc4\x8di, \xc4\x8cike\xc4\x8dka vas, Domanj\xc5\xa1evci, Fokovci, Ivanj\xc5\xa1evci, Ivanovci, Ko\xc5\xa1arovci, Krnci, Kuke\xc4\x8d, Ku\xc5\xa1tanovci, Lon\xc4\x8darovci, Panovci, Porda\xc5\xa1inci, Prosenjakovci, Ratkovci, Selo, Sredi\xc5\xa1\xc4\x8de in Vu\xc4\x8dja Gomila (del). Kan\xc4\x8devska katoli\xc5\xa1ka \xc5\xbeupnija se razprostira na obmo\xc4\x8dju, kjer je ve\xc4\x8dina prebivalcev evangeli\xc4\x8danov, nekaj pa jih je helvetske veroizpovedi (kalvinci). V kan\xc4\x8devski \xc5\xbeupniji je zgledno versko so\xc5\xbeitje. V Andrejcih v kapeli imajo vsakoletna ekumenska sre\xc4\x8danja. \xc5\xbdupnija sv. Benedikta Kan\xc4\x8devci ima podru\xc5\xbeni\xc4\x8dni cerkvi v Selu, v Domanj\xc5\xa1evcih je bo\xc5\xbeja slu\xc5\xbeba ob ve\xc4\x8djih praznikih, v Prosenjakovcih pa je nova katoli\xc5\xa1ka kapela, kamor prihaja duhovnik ma\xc5\xa1evat ob\xc4\x8dasno.\n_START_SECTION_\nZgodovina cerkve\n_START_PARAGRAPH_\nLeta 1208 se prvi\xc4\x8d omenja \xc2\xbbbenedi\xc4\x8dka\xc2\xab\xc2\xa0(kan\xc4\x8devska) cerkev. Ogrski kralj Andrej II. podeljuje grofu Nikolaju iz \xc5\xbdeleznega in njegovim dedi\xc4\x8dem zaradi velikih zaslug, ki si jih je pridobil za kralja, zemlji\xc5\xa1\xc4\x8de Lindwo (Gornjo Lendavo). V tej listini je omenjena tudi cerkev sv. Benedikta. Predvideva se, da je bila pri Bedeniku (zaselek Kan\xc4\x8devec) tudi benediktinska opatija. Benedi\xc4\x8dka ( kan\xc4\x8devska ) \xc5\xbeupnija ni bila vedno enako velika. Cerkvi v Domanj\xc5\xa1evcih in Selu sta (bili) tako stari, da se ta dva kraja \xc5\xbee pred reformacijo omenjata kot samostojni \xc5\xbeupniji. _NEWLINE_Leta 1698 je v vizitaciji zapisano: \xc2\xbbKer zemlji\xc5\xa1ka gospoda pri Nedeli ( Gornji Petrovci ) in Benediktu ni prestopila v katoli\xc5\xa1ko cerkev, ampak se je dr\xc5\xbeala augsbur\xc5\xa1ke veroizpovedi, zato so v tej veri ostali tudi njihovi podlo\xc5\xbeniki\xc2\xab._NEWLINE_Cerkev je postala spet katoli\xc5\xa1ka 1732. leta.\n_START_SECTION_\nKan\xc4\x8devska cerkev v 17. in 18. stoletju\n_START_PARAGRAPH_\nLeta 1698 je, bedeni\xc4\x8dka cerkev pozidana od nekdanjih katoli\xc4\x8danov, vendar to ni cerkev, ki se omenja leta 1208. Dana\xc5\xa1nja bedeni\xc5\xa1ka cerkev je bila leta 1896 temeljito prenovljena na podlagi stare cerkve. Morda je sedanja cerkev \xc5\xbee tretja na tem mestu. Vizitacijski zapisnik iz leta 1778 opisuje kan\xc4\x8devsko (po doma\xc4\x8de: bedeni\xc5\xa1ko) cerkev takole: \xc2\xbbCerkev je podolgovata in \xc4\x8detverokotna, pozidana iz kamna in opeke, krita s hrastovimi skodlami. Je v dobrem stanju in blagos\xc2\xadlovljena v \xc4\x8dast sv. opatu Benediktu. Slovesnost pro\xc5\xa1\xc4\x8denja je vedno na benediktovo na stro\xc5\xa1ke \xc5\xbeupljanov in cerkve. Zvonik je znova pozidan, krit je s plo\xc4\x8devino. V njem sta dva zvona\xc2\xab. _NEWLINE_Medtem ko imajo poslej v Kan\xc4\x8devcih ustrezne prostore za sede\xc5\xbe \xc5\xbeupnije in bivanje duhovnika, bo zdaj poskrbljeno \xc5\xa1e za temeljito obnovo \xc5\xbeupnijske cerkve. Orgle, so obnovili leta 1993.\n_START_SECTION_\nArhitektura\n_START_PARAGRAPH_\nCerkev, ki se v virih omenja \xc5\xbee leta 1208, je enoladijska, z na vzhodu poligonalno zaklju\xc4\x8denim ni\xc5\xbejim prezbiterijem. 1898 so jo neoromansko predelali._NEWLINE_Cerkev stoji v neposredni bli\xc5\xbeini Doma duhovnosti Kan\xc4\x8devci.'